นายกรัฐมนตรี กำชับทุกหน่วยงานร่วมบูรณาการป้องกันและปราบปรามการค้ามนุษย์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในงานวันรณรงค์ต่อต้านการค้ามนุษย์ ประจำปี 2565 ภายใต้หัวข้อ “No Victims No Tears” (ไม่มีผู้เสียหาย ไม่มีน้ำตาจากการค้ามนุษย์) จัดโดย กระทรวงการพัฒนาสังคมและความมั่นคงของมนุษย์ ร่วมกับภาคีเครือข่ายภาครัฐและภาคประชาสังคม นายกรัฐมนตรี กล่าวว่า การค้ามนุษย์ถือเป็นอาชญากรรมที่มีความซับซ้อนเป็นการละเมิดสิทธิมนุษยชนและถือเป็นภัยคุกคามต่อความมั่นคงของประเทศ รัฐบาลเห็นความสำคัญจึงประกาศเป็นวาระแห่งชาติตั้งแต่ปี 2558 เป็นต้นมา ซึ่งการดำเนินการสอดคล้องกับแผนยุทธศาสตร์ชาติ 20 ปีด้านความมั่นคงที่มีเป้าหมายให้ประเทศมีความมั่นคง ประชาชนมีความสุข ต่อต้านการคุกคามในทุกมิติและยังได้จัดทำแผนปฏิบัติการในระยะ 20 ปี ที่สอดคล้องกับแผนยุทธศาสตร์ชาติ ทำให้การแก้ไขปัญหาการค้ามนุษย์ในช่วงที่ผ่านมาเกิดผลสัมฤทธิ์ที่ดี มีระบบและมีประสิทธิภาพมากขึ้น อย่างไรก็ตาม ท่ามกลางสถานการณ์การเปลี่ยนแปลงของโลกและการแพร่ระบาดของโรคโควิด-19 ทำให้กระบวนการค้ามนุษย์ได้มีการคิดและปรับเปลี่ยนวิธีการหลอกลวงการค้ามนุษย์ในรูปแบบใหม่ๆ ซึ่งมีการใช้สื่อออนไลน์มากขึ้น เช่น การค้าประเวณีออนไลน์ การหลอกลวงเยาวชนมาผลิตสื่อลามก การจัดหางานออนไลน์เพื่อไปทำงานที่ต่างประเทศ ซึ่งเรื่องดังกล่าวนั้นส่งผลให้เกิดความเสียหายจำนวนมาก ดังนั้นรัฐบาลขอให้ทุกภาคส่วนบูรณาการทำงานร่วมกันในทุกมิติ คือต้องทำงานอย่างจริงจังต่อเนื่องและมีการปรับรูปแบบให้ทันต่อการเปลี่ยนแปลงของโลก ควบคู่กับการดำเนินคดี ป้องกันและคุ้มครองผู้เสียหายตามหลักสิทธิมนุษยชนและเป็นไปตามหลักสากลขณะเดียวกันต้องสร้างความรู้ความเข้าใจ ให้ประชาชนตระหนักว่าการค้ามนุษย์ถือเป็นภัยใกล้ตัว ต้องไม่นิ่งเฉยและต้องร่วมจับตามองและแจ้งเหตุการณ์ต่างๆ กับเจ้าหน้าที่เพื่อนำผู้กระทำความผิดเข้าสู่กระบวนการ นอกจากนี้ประชาชนจะได้รู้วิธีการป้องกันตนเองไม่ตกเป็นเหยื่อการค้ามนุษย์ ตลอดจนต้องมีการผนึกกำลังภาคีเครือข่ายเพื่อการเฝ้าระวังและแจ้งเหตุต่อเจ้าหน้าที่จะได้เร่งแก้ไขปัญหาได้อย่างรวดเร็ว การทำงานก็จะมีประสิทธิผลมากขึ้นทั้งนี้ขอให้มั่นใจว่ารัฐบาลมีเจตนารมณ์ ในการป้องกันและปราบปรามการค้ามนุษย์ให้หมดสิ้นไปจากสังคมไทยอย่างแท้จริง แต่การดำเนินการจะสำเร็จได้ต้องอาศัยความร่วมมือของทุกหน่วยงานอย่างจริงจัง จึงจะเกิดการปกป้องสิทธิมนุษยชนและเป็นการสร้างความเชื่อมั่นในเวทีโลกต่อไปภายหลังกล่าวเปิดงาน นายกรัฐมนตรี ได้มอบรางวัลสำหรับผู้ปฏิบัติงาน หน่วยงานและเยาวชนดีเด่นในการป้องกันและปราบปรามการค้ามนุษย์ รวม 14 รางวัล รวมทั้งร่วมชมนิทรรศการภายในงานด้วย